Så blev det endelig dagen - i aften, fredag, "falder sneen" over hele landet, når Tuborg sender sine juleøl på gaden. Som traditionen foreskriver, sker det den første fredag i november. Og den tradition får nu også både Rigspolitiet og Nordjyllands Politi til at advare mod at tage bilen hjem fra aftenens og nattens festligheder. Faktisk varsler Rigspolitiet en landsdækkende spiritus- og narkotikakontrol i dagens anledning for at afholde folk med for mange julepromiller i blodet fra at sætte sig bag rattet. Derfor er Nordjyllands Politi også særdeles aktive på Twitter, hvor de i flere opslag opfordrer til at finde andre transportmidler hjem end egen bil. Der er jo altid muligheden for at tage en taxa eller at hoppe på bussen. Men Nordjyllands Politi lufter også den mulighed, at man kan være heldig at finde den eneste ene i byen aften - og så kan man jo altid følges med ham eller hende hjem.

Referat:
Lad bilen stå, lyder opfordringen fra politiet, som varsler landsdækkende spirituskontrol på J-dag i dag.